《赋得编桥渡蚁得元字五言八韵》
明代·陈奎

公序蜗庐伏，传胪庆状元。编桥资折竹，渡蚁救倾盆。

念恰关心切，功真以手援。术能全蛾子，庇合藉龙孙。

芥泛舟无异，苔封垤尚存。安排成雁齿，依附等蜂屯。

架槛同开网，衔珠解报恩。声名题虎榜，竟作雁行论。

作者简介：（?—1525）明江西南昌人，字文表。弘治十二年进士。授广济知县，召拜监察御史，以忤刘瑾意，下诏狱，久之得白。历山西按察副使、河南按察使、山东右布政使，官至广西左布政使。